Nikica Jelavić obavijestio je po dolasku u Vukovar izbornika Niku Kovača kako je odlučio napustiti hrvatsku reprezentaciju.

Nakon pobjede u Sofiji, hrvatska reprezentacija odmah se zaputila u Vukovar gdje je smještena uoči kvalifikacijskog ogleda s Azerbajdžanom. Po dolasku u hotel Lav, Nikica Jelavić priopćio je izborniku Niki Kovaču kako, nezadovoljan statusom u momčadi, napušta hrvatsku reprezentaciju.

„Priznajem da me Nikica iznenadio, žao mi je zbog ovakvog raspleta, no prihvaćam naravno njegovu odluku. Hvala mu za sve što je dao hrvatskoj reprezentaciji. Mogu mu samo poželjeti sve najbolje u životu, pa tako i u nastavku klupske karijere“, izjavio je izbornik Niko Kovač.

Napadač Hull Cityja odigrao je za hrvatsku reprezentaciju 36 utakmica i pritom zabio šest pogodaka.